ТЕХНИЧКА СПЕЦИФИКАЦИЈА
за иновирање постојеће техничке документације за 
управљање отпадом за Град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом



ОПШТИ ПОДАЦИ
Уопштено
Град Нови Сад, Градска управа за комуналне послове је 2019/2020. године спровела поступак јавне набавке чији предмет је био услуга израде техничке документације за управљање отпадом за Град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом.
У складу са пројектним задатком, услуга је у целости реализована у току 2022. године, а на основу израђене предметне техничке документације су, између осталог, исходовани Локацијски услови, Позитиван извештај Покрајинске ревизионе комисије на Идејни пројекат са Студијом оправданости, као и сагласност на Студију о процени утицаја на животну средину.
У новембру 2024. године исходовани су нови Локацијски улови број ROP-PSUGZ-9275-LOCH-2/2024, издати од стране Покрајинског секретаријата за енергетику, грађевинарство и саобраћај, с обзиром да су претходни истекли пре даље реализације пројекта, односно пре исходовања грађевинске дозволе.

Опис пројекта
С обзиром на чињеницу да су издати нови локацијски услови, потребно је извршити иновирање Идејног пројекта и Студије оправданости, како би поново био исходован позитиван извештај ревизионе комисије на ову документацију и иновирање/израду Студије о процени утицаја на животну средину. Такође је потребно издејствовати сагласност на ову студију од надлежног органа. 
Идејни пројекат чини следећа документација:
	0.
	Главна свеска

	1/1.
	Пројекат архитектуре

	1/2.
	Пројекат депоније

	2/1.
	Пројекат конструкција

	2/2.
	Пројекат саобраћајница

	3.
	Пројекат хидротехничких инсталација

	4/1.
	Пројекат електроенергетских инсталација – трансформаторске станице

	4/2.
	Пројекат електроенергетских инсталација – напајање, електромоторни погони, аутоматика и опште инсталације

	5/1.
	Пројекат телекомуникационих и сигналних инсталација

	5/2.
	Пројекат стабилног система аутоматске дојаве пожара

	6.
	Пројекат машинских инсталација

	7.
	Пројекат технологије

	9.
	Пројекат спољног уређења, пејзажне архитектуре и хортикултуре



У периоду након израде наведене техничке документације дошло је до промена у законским и подзаконским актима као и нормативима који регулишу ову проблематику. Из овог разлога дошло је до потребе да се пројектно техничка документација усагласи са важећим актима. 
Ово се нарочито односи на израду пројекта конструкција, односно усаглашавање прорачуна конструкција за све објекте обухваћене пројектом са важећим стандардима (ЕУРОКОД). Потребно је израдити комплетно нови прорачун статике за све објекте који су предмет пројекта и кориговати документацију из осталих свески пројекта у деловима који би, као последица коригованог статичког прорачуна, морали да се промене.
Објекти који су предмет пројекта конструкција су:
· Портирница,
· Колска вага са надстрешницом,
· Вагарска зграда,
· Управна зграда,
· Противпожарни резервоар,
· Зграда за раднике,
· Радионица,
· Магацин,
· Перионица за комунална возила,
· Постројење за третман отпада (МБТ),
· Хала за третман отпада,
· Трафостаница уз халу за третман отпада,
· Објекат дигестора,
· Складиште за третирани отпад,
· Гаража за механизацију,
· Хангар за балиран отпад и секундарне сировине,
· Командна зграда постројења за пречишћавање процедних вода,
· Ретензија процедних вода,
· Пумпна станица за рецикулацију,
· Пропусти преко канал Свињарев Нови,
· Постројење за третман гаса,
· Плато дизел агрегата,
· Конструкција за звучну баријеру
· и други објекти који су предмет овог пројекта.

Идејним пројектом за изградњу регионалне санитарне депоније превиђена је изградња читавог низа објеката који су условно груписани у две зоне: радна зона и зона за третман процедних вода. 
У оквиру радне зоне превиђени су следећи објекти са њиховим основним карактеристикама.
· Портирница – објекат контејнерског типа, смештен непосредно до административног улаза у круг комплекса, димензија 3 m x 4 m, са две просторије (канцеларија и тоалет), прикључен на електро-мрежу, водоснабдевање и канализацију, грејање и хлађење помоћу клима уређаја.
· Вагарска зграда – објекат контејнерског типа, смештен непосредно уз теретни улаз у комплекс, димензија 12 m x 2,4 m, опремљен свом опремом за рад колских вага и складиштење података, као и опремом за детекцију радиоактивног отпада, прикључен на електро мрежу, водоснабдевање и канализацију, грејање и хлађење помоћу клима уређаја.
· Колске ваге са настрешницом – две електромеханичке колске ваге носивости 60 t, свака смештена у мерном мосту димензија 18,6 m x 4 m, са обе стране вагарске зграде.
· Управна зграда – објекат П+1 димензија 21,25 m x 10,25 m, смештен у близини паркинга код административног улаза у комплекс, са канцеларијама за управника комплекса, управника за техничка питања, рачуновођу, пословође МБТ-а, пословође депоније, архивом, просторијом за одмор, чајном кухињом, тоалетима, салом за састанке, салом за презентације, прикључен на електро-мрежу, водоснабдевање и канализацију, грејање и хлађење помоћу централног ВРФ система са топлотном пумпом. 
· Зграда за раднике – приземни објекат димензија 19,2 m x 11,5 m, смештен у централном делу радне зоне, у оквиру којег се налазе свла чионице са туш кабинама, тоалети, трпезарија са кухињом, просторија за прву помоћ, просторија за дезинфекцију запослених, просторија за пушаче и просторија за смештај резервоара топле потрошне воде, грејање објекта помоћу топловодних радијатора и два гасна котла снаге по 45 kW који служе и за припрему топле потрошне воде, гасни котлови монтирани на спољашњем зиду просторије за смештај резервоара топле потрошне воде, хлађење просторија у којима је предвиђен боравак радника помоћу клима уређаја.
· Радионица – приземни објекат димензија 22 m x 12 m, смештен у близини зграде за раднике са супротне стране пута, у објекту су предвиђене просторија за поправку камиона са два канала, просторија за особље и магацин, вентилација просторије за поправку камиона помоћу зидних аксијалних вентилатора, грејање коришћењем природног гаса – две ИЦ грејалице (по 22 kW) у просторији за поправку камиона и гасне пећи (2,5 kW) у просторији за особље.
· Магацин – објекат димензија 32,4 m x 14,4 m, висине 4,7 m на најнижем делу, смештен у непосредној близини радионице. 
· Перионица за комунална возила - објекат димензија 8,4 m x 12,4 m, висине 4,7 m на најнижем делу, смештен у близини радионице и паркинга за комунална возила, прање комуналних возила помоћу уређаја за ручно прање водом под високим притиском снаге 2,2 kW.
· Складиште за третирани отпад – једнобродна хала осних димензија 88 m x 24 m, висине 7,05 m на најнижем делу, затворена попречним фасадама, са по 6 отвора висине 5 m у подужним фасадама, смештена у горњем делу радне зоне.
· Гаража за механизацију – једнобродна хала отворена са једне стране, димензија 25,5 m x 12,5 m, смештена у зони између паркинга за раднике и складишта третираног отпада.
· Хала за разврставање допремљеног отпада – постојећа хала димензија 74,3 m x 31,5 m, служи као почетна тачка постројења за механичко-биолошки третман отпада (МБТ), односно место истовара отпада који се доводи са трансфер станица или директно аутосмећарима. У оквиру објекта врши се додатно издвајање рециклабила (нпр. ПЕТ-а) и феромагнетних материјала док се остатак трансферише у наредни део процеса. Постоје две линије за сортирање, једна постојећа и једна нова, која се уграђује на месту друге постојеће линије за сортирање. Нова линија за сортирање састоји се из отварача врећа инсталисане снаге 31,5 kW, два ланчана тракаста транспортера инсталисане снаге 4,5 kW, диск сепаратора (сита) инсталисане снаге 11 kW, два клизна транспортера инсталисаних снага 3 kW и 6 kW, тракастог транспортера за сортирање, сортирних кабина и магнетног одвајача инсталисане снаге 2,2 kW. Уградња отварача кеса и диск сепаратора предвиђена је и на постојећој линији за сортирање.
· Постројење за механичко-биолошки третман отпада (МБТ) састоји се из низа објеката смештених јужном делу радне зоне.
· Хала за механичко-биолошки третман (МБТ) је једнобродна хала димензија 107 m x 52,5 m најмање чисте висине 8,35 m. У овој хали врши се биосушење отпада који се камионима довози из доњег тока диск сепаратора и истовара на површину за истовар одакле се помоћу утоваривача односи у 16 реактора за биосушење. Унутар реактора одвија се аеробна биодеградација разградивих органских материја уз уклањање влаге путем интензивне аерације. Вишак ваздуха третира се на скруберима и биофилтерима пре испуштања у атмосферу. 
· Хала за сортирање осушеног отпада је димензија 42 m x 39,7 m, налази се непосредно уз халу за МБТ, са њене источне стране. Материјал из биосушача се помоћу утоваривача доноси у ову халу и истоварује у усисни кош са шредером одакле се тракастим транспортерима доводи до низа сепаратора за издвајање песка, феромагнетних и немагнетних материјала, стакла, камена и ПВЦ након чега се врши балирање издвојених материјала. 
· Хангари за балирани отпад су два објекта димензија 30,9 m x 18,5 m и 31,35 m x 18,45 m у којима се врши складиштење балираног отпада до његовог преузимања од стране крајњих корисника. Смештени су у близини хале за разврставање смећа на платоу за балирани отпад и секундарне сировине.
· Биогасно постројење састоји се из пресе у којој се врши раздвајање течног и чврстог дела материјала из које се чврсти део односи у биосушаче, а течни део (супстрат) се најпре препумпава у бафер танк запремине 390 m3 a затим у објекат дигестора. Добијени биогас користи се као гориво за гасни мотор за производњу електричне и топлотне енергије.
У оквиру зоне за третман процедних вода предвиђени су следећи објекти са њиховим основним карактеристикама.
· Командна зграда постројења за пречишћавање процедних вода – објекат димензија 17,75 m x 9,75 m са просторијама за смештај опреме за управљање радом постројења за пречишћавање процедних вода, лабораторијом, канцеларијом шефа лабораторије, тоалетима итд, прикључен на електро мрежу, водоснабдевање и канализацију. За грејање објекта предвиђени су електрични радијатори а за хлађење клима уређаји.
· Надстрешница за механизацију на депонији – објекат димензија 16,4 x 14,4 m  са два места за сервисирање радних возила тела депоније – компактора. 
· Ретензија процедне воде – две лагуне за прикупљање процедних вода са тела депоније, отпадних вода са МБТ-а и од прања опреме и хала, заједничке основе 35,2 m x 35,8 m. Ретензије су опремљене аераторима (4x37 kW) и декантерима помоћу којих се вишак воде одводи на постројење реверзне осмозе. 
· Реверзна осмоза – објекат димензија 21,0 m x 9 m у којем је смештена опрема за пречишћавање процедних вода. Сем реверзне осмозе, на основу премера и предрачуна и цртежа датих у оквиру графичке документације може се закључити да третман процедних и отпадних вода укључује и сепаратор уља и масти као и комплетно СБР постројење за пречишчавање отпадних вода.

Осим горе наведених објеката у оквиру комплекса регионалне санитарне депоније предвиђен је и читав низ система који су намењени за обезбеђивање нормалног рада комплекса.
· Систем снабдевања пијаћом водом – прикључен на градски водовод Новог Сада.
· Систем снабдевања техничком водом који се састоји из следећих објеката:
· бушени бунар, дубине 30 m, капацитета 10 L/s,
· резервоар за техничку воду, запремине 200 m3, у оквиру којег је смештено и аутоматско пумпно постројење за повишење притиска капацитета 20 L/s, инсталисане снаге 4x7,5 kW,
· дистрибутивна мрежа техничке воде прстенастог типа којој припада и хидрантска мрежа у радној зони и око тела депоније,
· постројење за прање точкова.
· Систем противпожарне заштите који се састоји из мреже спољних и унутрашњих хидраната за противпожарну заштиту радне зоне и заштиту тела депоније и који се водом снабдева из резервоара за техничку воду. 
· Систем за третман депонијског гаса који се састоји из низа вертикалних биотрнова постављених у одговарајућим тачкама у телу депоније и система цевовода којима се депонијски гас транспортује до бакље, складишта гаса или постројења за когенерацију.

У случају потребе, извршити иновирање и преосталог дела документације, у складу са важећом законском регулативом, као и евентуалним примедбама ревизионе комисије.
Посебну пажњу посветити и документацији која се израђује у складу са важећом законском регулативом у области заштите од пожара, односно уколико постоје посебни системи за заштиту од пожара, неопходно је израдити и Елаборат заштите од пожара и/или другу одговарајућу документацију.
Студију о процени утицаја на животну средину потребно је иновирати/израдити на основу Идејног пројекта изградњe регионалне санитарне депоније са пратећим објектима за управљање отпадом за Град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом и решењем надлежног органа о утврђивању обима и садржаја предметне студије, као и захтевима и стандардима ЕУ, а у складу са важећом законском регулативом.
Постојећа документација
· Идејно решење изградњe регионалне санитарне депоније са пратећим објектима за управљање отпадом за град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом, Universus tech d.o.o., Хидрозавод ДТД а.д., Sl consult d.o.o., март 2024. године.
· Идејни пројекат изградњe регионалне санитарне депоније са пратећим објектима за управљање отпадом за град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом, Universus tech d.o.o., Хидрозавод ДТД а.д., Sl consult d.o.o., децембар 2021. године.
· Студија оправданости за управљање отпадом за Град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, а у циљу успостављања регионалног система управљања отпадом, Universus tech d.o.o., Хидрозавод ДТД а.д., Sl consult d.o.o., јул 2022. године.
· Локацијски услови ROP-PSUGZ-9275-LOCH-2/2024, број: 001928212 2024 09416 003 002 000 001 од 25.11.2024. године.
Плански основ за предметно подручје је План генералне регулације депоније и далековода 110kV ТС Нови Сад 3 – Нови Сад 4 у Новом Саду (Службени лист Града Новог Сада" број 24/21).


ГЛАВНИ ЦИЉЕВИ ПРОЈЕКТА
Главни циљ је израда иновиране техничке документације (Идејни пројекат са студијом оправдасности) за изградњу регионалне санитарне депоније са пратећим објектима у Новом Саду, ради исходовања позитивног извештаја о извршеној стручној контроли од стране ревизионе комисије.
Акценат задатка је на иновирању пројекта конструкција у оквиру ког је потребно израдити комплетне нове статичке прорачуне за све горе наведене објекте, како би пројекат био усклађен са прописима и стандардима који су у међувремену ступили на снагу, а који уређују ову област грађевинске струке.
Преостале свеске које чине идејни пројекат такође је потребно ускладити са прописима и стандардима који су у међувремену ступили на снагу.
Додатно, Добављач је у обавези да изврши све исправке у складу са евентуалним примедбама ревизионе комисије.
Такође, Добављач је у обавези да иновира/изради нову Студију о процени утицаја на животну средину и исходује сагласност на ову студију од стране надлежног органа.

МАТЕРИЈАЛНИ РЕЗУЛТАТИ
Добављач је у обавези да изради и Наручиоцу достави по 4 (четири) штампана примерка на српском језику, 3 (три) штампана примерка на енглеском језику (увезаних у књигу) и 3 (три) електронска примерка на СД-у, следећу техничку документацију:
· Идејни пројекат са Студијом оправданости са позитивним извештајем о извршеној стручној контроли од стране ревизионе комисије
· Студију о процени утицаја на животну средину и сагласност на ову студију од стране надлежног органа
· и друга документа која су предмет ове набавке, а у складу са потребама за исходовање позитивног мишљења ревизионе комисије и сагласности од надлежног органа

Верзија дигиталног документа мора бити достављена у PDF формату. Поред PDF формата, дигитални формат мора бити у отвореном облику, што значи да сва документа морају бити достављена у отвореној форми, у зависности од тога у којој је форми документ рађен, али за следеће апликације обавезно је:
· MS Word документ отворен без сигурносне заштите,
· MS Excel документ отворен без икаквог скупа сигурносних карактера са свом формулацијом која је основа документа, и 
· AutoCAD документ отворен са свим коришћеним медијима, мапама, сликама итд.

Током израде техничке документације Добављач је у обавези да, преко лица одређеног од стране Наручиоца за контакт са Добављачем, редовно обавештава Наручиоца о току израде техничке документације.
Надзор над реализацијом и праћење реализације уговора вршиће Комисијe за координацију активности у циљу успостављања регионалног система управљања отпадом за Град Нови Сад и општине Бачка Паланка, Бачки Петровац, Беочин, Жабаљ, Србобран, Темерин и Врбас, образована од стране Градоначелника Града Новог Сада (у даљем тексту: Комисија).
Добављач је дужан да пре упућивања одређеног документа у процедуру за добијање одговарајућих сагласности достави Комисији радну верзију документа и на исту добије сагласност Комисије.
Комисија није овлашћена да у име Наручиоца преузима било какве нове уговорне и финансијске обавезе, ван обавеза наведених уговором.
Добављач је дужан да у поступку прибављања одговарајућих мишљења, услова, сагласности, дозвола и др. на техничку документацију која је обухваћена техничком спецификацијом о свом трошку изврши све измене и допуне докумената у складу са упутствима добијеним од стране надлежних органа, тела и институција који издају одговарајућа мишљења, услове, сагласности, дозволе и др.
Наручилац се обавезује да ће Добављачу обезбедити улазне податке и сву документацију, са којима Наручилац располаже, за израду наведене техничке документације, као и потребне контакте у прикупљању потребних података и информација.
Целокупна техничка документација мора бити израђена у складу са домаћим законодавством, а нарочито са Законом о планирању и изградњи ("Службени гласник РС", бр. 72/09, 81/09 - испр., 64/10 - УС 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21 и 62/23), Законом о управљању отпадом (“Службени гласник РС”, бр. 36/09, 88/10, 14/16, 95/18 - др. закон и 35/23), Законом о заштити животне средине (“Службени гласник РС”, бр. 135/04, 36/09, 36/09 - др. закон, 72/09 - др. закон, 43/11 - УС, 14/16, 76/18, 95/18 - др. закон и 94/24 - др. закон), Законом о процени утицаја на животну средину (“Службени гласник РС”, број 94/24), Законом o заштити од пожара (“Службени гласник РС”, бр. 111/09, 20/15, 87/18 и 87/18 - др. закон) и другим важећим прописима и одговарајућим подзаконским актима.

РОК ЗА ИЗВРШЕЊЕ УСЛУГЕ
Рок за извршење услуге дефинисане овом техничком спецификацијом износи максимално 90 дана од дана увођења у посао. О увођењу у посао сачиниће се посебан записник. Овим роком није обухваћено време за поступање Покрајинске ревизионе комисије, надлежног органа за издавање сагласности на Студију процене утицаја на животну средину и мишљења, сагласности и сл. других надлежних органа. 
[bookmark: _GoBack]Наручилац ће омогућити заинтересованим привредним субјектима приступ локацији-градској депонији и увид у постојећу документацију, а ради сагледавања обима послова за потребе израде техичке документације предметне јавне набавке, уз претходну најаву путем Портала јавних набавки. Захтев за увид и обилазак потребно је доставити путем Портала јавних набавки најкасније до петка 24.09.2025. године до 15 часова.

